Een vas ná ‘Hollywood-styl-transitorooftog’(Foto: SA Polisie) ŉ 57-jarige verdagte is agter tralies in verband met ŉ transitorooftog in Daveyton, maar eers nadat hy in ŉ dramatiese rooftog ŉ geldwa probeer beroof het. Kapt. Ndivhuwo Mulamu, woordvoerder van die Valke in Gauteng, het gesê die “toneel het herinner aan iets uit ŉ Hollywood-fliek”. Volgens hom het ŉ geldwa Dinsdag by ŉ vulstasie in Daveyton stilgehou om kontant op te laai. Die bestuurder het in die stilstaande voertuig gewag en die verdagte het hom genader. “Die bestuurder het snuf in die neus gekry en die verdagte gewaarsku om nié die voertuig te nader nie. Sonder enige waarskuwing het die verdagte glo die bestuurder in die rug gesteek en met drie kontanthouers laat spaander.” Die ander bemanningslid het gesien wat gebeur en die verdagte dadelik agternagesit en gewond. “Ten spyte van die skietwond het die verdagte ŉ volgelaaide taxi gekaap en die bestuurder gedreig om verder te ry. Hy het later uit die taxi gespring nadat hy besef het die geldhouers is leeg,” het Mulamu gesê. Hy het te voet verder gevlug en het nóg ŉ voertuig gekaap, dié keer by ŉ motorwerktuigkundige se werkswinkel. Die polisie het hom kort daarna egter danksy die hulp van die gemeenskap aangekeer. “Hy is na ŉ plaaslike hospitaal vir behandeling vir die skietwond geneem en later ontslaan. Hy sal Woensdag in die Daveyton-landdroshof verskyn op aanklagte van gewapende roof, poging tot moord en kaping,” het Mulamu gesê.